Решение на Съда (десети състав) от 6 юни 2013 г. — Ayadi/Комисия
(Дело C‑183/12 P)
„Обжалване — Обща външна политика и политика на сигурност (ОВППС) — Ограничителни мерки, насочени срещу физически лица и образувания, свързани с Осама бен Ладен, мрежата на Ал Кайда и талибаните — Регламент (ЕО) № 881/2002 — Жалба за отмяна — Заличаване на името на заинтересованото лице от списъка на засегнатите лица и образувания — Правен интерес“
1.                     Съдебно производство — Жалба с отпаднал предмет — Липса на основание за произнасяне — Определение, постановено без определяне на един от съдиите за генерален адвокат — Допустимост (член 113 и член 114, параграф 4 от Процедурния правилник на Общия съд) (вж. точка 36)
2.                     Съдебно производство — Жалба с отпаднал предмет — Липса на основание за произнасяне — Възможност за произнасяне без провеждане на устна фаза на производството — Изискване за изслушване на страните (член 47 от Хартата на основните права на Европейския съюз; член 113 и член 114, параграф 3 от Процедурния правилник на Общия съд) (вж. точки 40—42)
3.                     Жалба за отмяна — Правен интерес — Интерес, преценяван към датата на подаване на жалбата — Жалба срещу акт за налагане на ограничителни мерки по отношение на жалбоподателя — Отмяна на обжалвания акт по време на производството — Обявяване на липса на основание за произнасяне — Недопустимост — Запазване на интереса на жалбоподателя от обявяване на обжалвания акт за незаконосъобразен (членове 263 ДФЕС и 266 ДФЕС; Регламент № 881/2002 на Съвета, изменен с Регламент № 954/2009 на Комисията; Регламент № 1081/2011 на Комисията) (вж. точки 59, 63, 68—70, 76, 77 и 79)
Предмет
Жалба срещу Определение на Общия съд (втори състав) от 31 януари 2012 г. по дело Chafiq Ayadi/Европейска комисия (T‑527/09), с което Общият съд установява липсата на основание за постановяване на съдебно решение по същество във връзка с жалба за частичната отмяна на Регламент (ЕО) № 954/2009 на Комисията от 13 октомври 2009 година за изменение за сто и четиринадесети път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с Осама бен Ладен, мрежата на Ал Кайда и талибаните (ОВ L 269, стр. 20) — Заличаване на името на заинтересованото лице от списъка на засегнатите лица и образувания
Диспозитив
1)
Отменя Определение на Общия съд на Европейския съюз от 31 януари 2012 г. по дело Ayadi/Комисия (T‑527/09) в частта, в която се постановява, че е отпаднало основанието за произнасяне по жалбата за отмяна, подадена пред него от г‑н Chafiq Ayadi.
2)
Връща делото на Общия съд на Европейския съюз, за да се произнесе отново по жалбата за отмяна на г‑н Chafiq Ayadi.
3)
Съдът не се произнася по съдебните разноски.